खेल मंत्रालय ने डोपिंग पर जांच समिति गठित की  
यह समिति डोपिंग के कारणों का पता लगाने के अलावा इसमें एजेंसियों की भूमिका की जांच भी करेगी और भविष्य में इससे बचने के उपाय भी सुझाएगी।
चोटी के आठ एथलीटों के प्रतिबंधित दवा सेवन का दोषी पाए जाने से हरकत में आए खेल मंत्रालय ने डोपिंग के प्रसार और इससे संबंधित अन्य पहुलुओं का पता लगाने के लिए गुरुवार को पंजाब व हरियाणा के सेवानिवृत मुख्य न्यायाधीश न्यायमूर्ति मुकुल मुदगल की अध्यक्षता में एक सदस्यीय समिति गठित की। यह समिति डोपिंग के कारणों का पता लगाने के अलावा इसमें एजेंसियों की भूमिका की जांच भी करेगी और भविष्य में इससे बचने के उपाय भी सुझाएगी। खेल मंत्रालय के बयान के अनुसार यह समिति उन तथ्यों और परिस्थितियों का पता लगायेगी जिसके कारण एथलेटिक्स में हाल में कई खिलाड़ी डोपिंग के दोषी पाए गए।   इसके अलावा समिति को डोपिंग के व्यापक स्तर पर फैलने और इसमें शामिल लोगों का पता लगाने के लिये भी कहा गया है। इनमें अभ्यास शिविरों या प्रतियोगिता स्थलों के इर्द गिर्द प्रतिबंधित पदाथरें की उपलब्धता भी शामिल है। समिति छह सप्ताह के भीतर अपनी रिपोर्ट सौंप देगी। समिति को राष्ट्रीय डोपिंग रोधी एजेंसी : नाडा : के वरिष्ठ परियोजना प्रबंधक वी जयरमन भी सहयोग देंगे। एशियाई खेलों में दो स्वर्ण पदक जीतने वाली अश्विनी अंकुजी सहित आठ एथलीटों को हाल में डोपिंग का दोषी पाया गया जिससे भारतीय खेल जगत में हंगामा मच गया।